‘วรรณ’ชี้จังหวะหุ้นแตะ1,250น่าซื้อกองLTF
วรรณ มองหุ้นปรับฐานอาจเห็น 1,250 จุด แนะทยอยลงทุน LTF &#8220;กรุงศรีแอสเซทพลัส&#8221; ขายกองตราสารหนี้
30 ต.ค. 2555

วรรณ มองหุ้นปรับฐานอาจเห็น 1,250 จุด แนะทยอยลงทุน LTF “กรุงศรีแอสเซทพลัส” ขายกองตราสารหนี้ 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ดัชนีหุ้นไทยมีโอกาสลดลงแตะระดับ 1,250 จุด จากการเทขายทำกำไรหลังจากดัชนีขึ้นไปแตะ 1,310 จุด ในสัปดาห์ที่ผ่านมา โดยตลาดยังจับตามองการเลือกตั้งประธานาธิบดีสหรัฐในวันที่ 6 พ.ย. การเปลี่ยนผู้นำจีน และการที่กรีซรอผลการอนุมัติขอเงินกู้รอบใหม่
“เรายังคงมีมุมมองเชิงบวกกับตลาดหุ้นไทย ซึ่งยังได้รับผลดีจากสภาพคล่องที่สูง ขณะที่เศรษฐกิจไทยยังเติบโตได้แข็งแกร่ง และคาดว่าผลประกอบการบริษัทจดทะเบียนจะเติบโต 15% ในปีหน้า และอัตราการจ่ายเงินปันผลของตลาดหุ้นไทยอยู่ที่ 3.8% สูงเมื่อเทียบกับประเทศเพื่อนบ้าน เช่น สิงคโปร์ และมาเลเซีย” นายวิน กล่าว
อย่างไรก็ตาม ในช่วงที่หุ้นปรับฐานจึงเป็นจังหวะเหมาะในการเริ่มลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) โดยแนะนำกองทุนเปิดวรรณเอเอ็มซีเล็คทีฟโกรทหุ้นระยะยาว (1SGLTF) ผลตอบแทนตั้งแต่ต้นปีถึงวันที่ 24 ต.ค. อยู่ที่ 36.01% ขณะที่ผลตอบแทนจากดัชนีหุ้น 26.03%
พร้อมกันนี้แนะนำกองทุนเปิดวรรณโกลด์เพื่อการเลี้ยงชีพ (GOLDRMF) เนื่องจากทองคำยังน่าสนใจในระยะกลางและยาว และกองทุนเปิดหุ้นคุณค่าเพื่อการเลี้ยงชีพ (VRMF)
สำหรับการลงทุนในตราสารหนี้หลังจากดอกเบี้ยนโยบายลดลงมาอยู่ที่ 2.75% ต่อปี และคาดว่าปีหน้าจะอยู่ที่ 2.5% ทำให้การลงทุนในตลาดเงินหรือกองทุนเทอมฟันด์ยังไม่ใช่จังหวะที่สร้างผลตอบแทนให้กับนักลงทุนได้สูง โดยเฉพาะกองทุนที่มีอายุ 3 เดือน 6 เดือน ผลตอบแทนลดลง จึงควรมองหาทางเลือกอื่น เช่น ตราสารหนี้ที่อายุยาวขึ้น หรือกองทุนที่เสี่ยงมากขึ้น เช่น หุ้น ทองคำ โดยมองกรอบทองคำในไตรมาสสุดท้ายอยู่ที่ 1,650-1,750 เหรียญสหรัฐ/ออนซ์ และน้ำมันดิบเบรนต์อยู่ที่ 106-115 เหรียญสหรัฐ/บาร์เรล
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า ตั้งแต่วันที่ 30 ต.ค.-5 พ.ย. 2555 บริษัทเปิดขายกองทุนเปิดกรุงศรีตราสารหนี้ 6M42 (KFFIX6M42) อายุประมาณ 6 เดือน ลงทุนในตราสารหนี้ทั้งในและต่างประเทศ ผลตอบแทนประมาณ 3% ต่อปี
กองทุนเปิดกรุงศรีตราสารหนี้ต่างประเทศ 6M2 (KFFIF6M2) อายุ 6 เดือน ลงทุนในตราสารหนี้ต่างประเทศ ป้องกันความเสี่ยงจากอัตราแลกเปลี่ยนทั้งจำนวน ผลตอบแทนประมาณ 3% ต่อปี
บลจ.แอสเซท พลัส เปิดขายและรับซื้อคืนรอบใหม่วันที่ 31 ต.ค.นี้ ของกองทุนเปิดแอสเซทพลัสตราสารหนี้ทวีทรัพย์ 7 (ASPTFIXED7) อายุ 6 เดือน ผลตอบแทนประมาณ 3.10% ต่อปี และกองทุนเปิดแอสเซทพลัสทรัพย์มั่นคง 3 (ASPSIF3) อายุ 3 เดือน ผลตอบแทน 2.80% ต่อปี